Author: administrator
Last saved by: viktoria.radvanska
Company: Abyss

Predkladacia správa

Projekt obnovy miesta pamäte v bývalom nacistickom vyhladzovacom tábore Sobibor je realizovaný v spolupráci Slovenska, Poľska, Holandska a Izraela. Jeho cieľom je vybudovanie dôstojného pietneho miesta, múzea a adekvátnych vzdelávacích kapacít v areáli bývalého tábora Sobibor. Memorandum o porozumení vo veci spolupráce na projekte bolo podpísané dňa 22. septembra 2008 vo Varšave.
V rámci ostatného zasadnutia riadiaceho výboru projektu boli zúčastnené krajiny požiadané o vykonanie prvej platby v rámci projektu vo výške 150 tis. Eur, ktorá je nevyhnutná na dokončenie prebiehajúceho historicko-archeologického výskumu tábora, realizáciu expertných stretnutí a prípravu podkladov na vyhlásenie medzinárodnej súťaže na architektonický projekt a realizáciu stavebných a rekonštrukčných prác, a to najneskôr do marca 2010. Uvedená suma predstavuje v tejto fáze projektu maximálny príspevok krajín na rok 2010. 
Vzhľadom na skutočnosť, že až do ostatného zasadnutia riadiaceho výboru nebol z poľskej strany predložený celkový rozpočet projektu, nebolo možné vyčleniť v rámci štátneho rozpočtu SR na rok 2010 prostriedky na spolufinancovanie. Je preto potrebné zabezpečiť ich dodatočné vyčlenenie v rámci rozpočtovej rezervy vlády SR. 
Na základe odhadu poľskej strany, prezentovaného počas zasadnutia, výška celkových prostriedkov na realizáciu projektu nepresiahne 6 mil. Eur. V budúcnosti sa však okrem účasti súčasných krajín počíta tiež s finančným a odborným zapojením ďalších krajín a mimovládnych a medzinárodných organizácií. Tým sa výrazne zníži miera finančnej účasti jednotlivých partnerov projektu. 
Vzhľadom na historickú významnosť tábora Sobibor pre SR je aktívna účasť na projekte žiaduca a demonštruje jasný postoj SR k udalosti holokaustu. Projekt je jednou z dvoch hlavných iniciatív vlády SR zameraných na pripomínanie si holokaustu (druhou je projekt Múzea holokaustu v bývalom koncentračnom a pracovnom tábore v Seredi). Dôležitosť projektu plynie tiež z vysokého počtu slovenských obetí tábora, ktorý patrí k najvyšším z obdobia holokaustu. Účasťou na projekte Slovensko vysiela jasný signál medzinárodnému spoločenstvu, že prikladá mimoriadny význam otázke definitívneho vyrovnania sa s tragédiou holokaustu.
Na základe vyššie uvedeného sa navrhuje uvoľnenie finančných prostriedkov spolufinancovania projektu z rozpočtovej rezervy vlády SR v celkovej sume 150 tis Eur. 
Materiál prešiel medzirezortným pripomienkovým konaním a predkladá sa na rokovanie vlády bez rozporov.